

# STREDNÁ PRIEMYSELNÁ ŠKOLA DOPRAVNÁ

Kvačalova 20, 821 08 Bratislava 2

**Podmienky prijímania žiakov do 1. ročníka v školskom roku 2021/2022**

V súlade so zákonom č. 245/2008 Z. z. o výchove a vzdelávaní (školský zákon) v znení neskorších predpisov, zákonom č. 596/2003 Z.z. o štátnej správe v školstve a školskej samospráve v platnom znení, zákonom č. 428/2002 Z.z. o ochrane osobných údajov vrátane zákona č. 90/2005 Z. z. a podľa rozhodnutia ministra školstva, vedy, výskumu a športu číslo 2021/9113:1-A1810, po prerokovaní Radou školy a pedagogickou radou dňa stanovujem kritériá na prijímanie uchádzačov o štúdium.

V školskom roku 2021/2022 otvárame **3 triedy štvorročného štúdia** pre absolventov ZŠ v študijných odboroch ukončených maturitnou skúškou:

**- 3765 M technika a prevádzka dopravy -** 1 trieda, t. j. 24 žiakov

**- 3760 M prevádzka a ekonomika dopravy** - 1 trieda, t. j. 30 žiakov

**- 3739 M elektrotechnika v doprave a telekomunikáciách** – 1 trieda, t. j. 20 žiakov

Všetkým uchádzačom, ktorí budú mať podanú prihlášku na štúdium na SPŠD, budú pridelené body zohľadňujúce ich prospech z predmetov **slovenský jazyk a literatúra, matematika, fyzika** a **cudzí jazyk** na polročnom vysvedčení z 8. ročníka a na polročnom vysvedčení z 9. ročníka ZŠ a známky zo správania. V prípade, že bude mať žiak na prihláške uvedený prospech z dvoch cudzích jazykov, zohľadňuje sa ten, v ktorom dosiahol lepší prospech. V individuálnych prípadoch, najmä ak niektorý z uchádzačov neuvedie v prihláške známku za vybrané predmety ale iba hodnotenie „absolvoval“ (z dôvodu pandémie a prebiehajúceho dištančného vzdelávania) – zasadne prijímacia komisia a zváži zohľadnenie prospechu uchádzača vo vybraných predmetoch v nižších ročníkoch.

**Kľúč, podľa ktorého budú prideľované body za prospech na ZŠ:**

*výborný – 5 bodov, chválitebný – 4 body, dobrý – 3 body, dostatočný – 2 body.*

(Maximálny počet bodov získaných za prospech zo ZŠ je 40.)

**Trestné body:** Za každý stupeň zníženia známky zo správania sa z celkového súčtu bodov odpočíta 10 bodov.

**Bonus:** 10 extra bodov k celkovému súčtu získa žiak, ktorý prejaví jednoznačný záujem o štúdium na SPŠD tým, že si podá obe svoje prihlášky na SPŠD (na dva rôzne študijné odbory). Voľbu študijného odboru v tomto prípade zákonný zástupca prekonzultuje s riaditeľkou školy pred vykonaním zápisu.

**Termíny konania prijímacích skúšok:**

1. termín – 3. máj 2021 (pondelok)

2. termín – 10. máj 2021 (pondelok)

Maximálny počet získaných bodov za prijímací test z jednotlivých predmetov je 15 b, t. j. žiak môže za prijímacie skúšky dostať 30 b.

Po spočítaní bodov za prospech na ZŠ, za absolvovanie prijímacích skúšok, prípadne za správanie a  bonus, bude každý žiak zoradený do poradia. Pri rovnosti bodov rozhoduje lepší výsledok z prijímacej skúšky v poradí: slovenský jazyk a literatúra, matematika.

Výsledky prijímacieho konania budú zverejnené na bráne školy 10. mája 2021 o 12.00 hod. a rozhodnutia o prijatí budú zaslané rodičom spolu s pozvánkou na zápis.

Žiak, ktorého správanie na ZŠ v 8. alebo 9. ročníku bolo klasifikované známkou neuspokojivý, nespĺňa podmienky prijatia na SPŠD.

**Vo vlastnom záujme odporúčame zákonným zástupcom uviesť na prihlášku svoje mobilné telefónne číslo.**

**Poskytujeme:**

* + **bezplatnú prípravu na prijímacie skúšky zo slovenského jazyka a matematiky 15. marca a 26. apríla 2021 od 14.00 h v budove našej školy.**
	+ získanie maturitného vysvedčenia umožňuje absolventom študijných odborov 3760 M a 3765 M splniť po obsahovej stránke podmienky zákona NR SR č. 56/2012 Z z. o cestnej doprave pre získanie odbornej spôsobilosti na podnikanie v cestnej doprave,
	+ duálne vzdelávanie v dopravných firmách a autoservisoch pre žiakov v študijných odboroch 3739 M a 3765 M,
	+ získanie oprávnenia na vedenie motorových vozidiel – skupina B za výhodné ceny v školskej autoškole,
	+ získanie komunikačných zručností v dvoch cudzích jazykoch v študijnom odbore 3760 M,
	+ získanie zručností pre vytváranie modelov súčiastok a zostáv a výkresovej dokumentácie s využitím najmodernejšieho softvéru vo všetkých študijných odboroch,
	+ získanie odborných vedomostí a zručností pre prácu a podnikanie v oblasti cestnej dopravy, zasielateľstva, logistiky, autoelektroniky a autodiagnostiky,
	+ zapojenie do vedomostných a športových súťaží, lyžiarskych a vodáckych kurzov,
	+ zapojenie do medzinárodného projektu Erasmus+ (stáže vo firmách v ČR, výmenné pobyty v zahraničných školách),
	+ možnosť doučovania a návštevu krúžkov v mimovyučovacom čase,
	+ absolvovanie odbornej praxe v dopravných a logistických firmách v Bratislave a okolí,
	+ možnosť stravovania v blízkej ZŠ a školskom bufete.

**Uplatnenie absolventov v závislosti od ukončeného študijného odboru:**

* + pokračovanie v štúdiu na vysokých školách rôzneho zamerania,
	+ v cestnej osobnej a nákladnej doprave, mestskej hromadnej doprave a vnútropodnikovej doprave,
	+ v autoopravárenstve, staniciach technickej kontroly a predajniach automobilov,
	+ v dopravnej polícii, na colniciach, v poisťovníctve,
	+ v zasielateľských a logistických firmách, pri kalkuláciách, plánovaní, normovaní a zabezpečení prepravy aj ako servisný technik IKT,
	+ pri zakladaní vlastných firiem.

Bratislava .... január 2021 Ing. Lýdia Haliaková

 riaditeľka školy